SKRIFTLIG FORESPØRGSEL E-3069/02

af Roberta Angelilli (UEN) til Kommissionen

(25. oktober 2002)

Om: Forfalskning af italienske mærkevarer

I de seneste år har forfalskningen af italienske produkter antaget et skræmmende omfang. Nu til dags er det forfalskning af anlægsaktiver, der anretter mest skade på made in Italy-markedet, ikke mindst som følge af globaliseringen. Dette fænomen, som i begyndelsen ramte forbrugsgoder, kan risikere at presse mange italienske virksomheder ud af markedet, idet de er blevet tvunget til at investere stadig større beløb i teknologisk innovation for at klare sig i konkurrencen ved at producere stadig mere kompliceret og raffineret udstyr. Dette er overordentlig bekosteligt for disse virksomheder, som må se deres overskud falde og har mistet markedsandele.

Det bliver mere og mere almindeligt at finde forfalskede produkter på markedet, som koster betydelig mindre end originalerne, fordi de er blevet fremstillet af ringere råmaterialer og med billig arbejdskraft ofte uden social beskyttelse.

Af en undersøgelse foretaget af Europa Kommissionen fremgår det, at mængden af forfalskede produkter på EU-markedet steg med 39 % i tidsrummet 2000-2001.

Kan Kommissionen besvare følgende spørgsmål:

1. Hvilke foranstaltninger vil den træffe for at opsnappe forfalskede produkter ved EU's eksterne grænser?

2. Er alle de nødvendige forebyggende foranstaltninger med henblik på at bekæmpe bedrageri blevet truffet i overensstemmelse med EF-traktatens artikel 280?

3. Er der planer om eventuelle initiativer med henblik på at standardisere den europæiske lovgivning om beskyttelse af de industrielle og kommercielle ejendomsrettigheder?

Samlet svarafgivet på Kommissionens vegne af Frederik Bolkesteinpå skriftlige forespørgsler E-3069/02 og E-3070/02

(19. december 2002)

Det er sandt, at forfalskning og piratkopiering af produkter, der er beskyttet af intellektuel ejendomsret, i øjeblikket udgør et væsentligt problem for såvel producenter som forbrugere i hele EU.

1. Kommissionen lægger meget stor vægt på beskyttelsen af den intellektuelle ejendomsret både ved og inden for EU's eksterne grænser. Stigningen på 39 % i antallet af forfalskede eller piratkopierede produkter, som de europæiske toldmyndigheder beslaglagde ved de ydre grænser og som optræder i undersøgelsen fra 2001, har sammen med indtrængende anmodninger fra de økonomiske operatører fået Kommissionen til at udarbejde et udkast til forordning, som skal effektivisere kontrollen ved EU's ydre grænser til gavn for bekæmpelsen af forfalskninger og piratkopier.

Samtidig fortsætter Kommissionen sit nære samarbejde med medlemsstaterne og rettighedshaverne om kontrollen ved de eksterne grænser via operationelle aktioner.

2. Kommissionens Europæiske Kontor for Bekæmpelse af Svig (OLAF) styrer toldinformationssystemet (TIS) (jf. forordning nr. 515/97 om toldsamarbejde), som træder i kraft den 15. januar 2003, og som også vil kunne bidrage til samarbejdet mellem toldmyndighederne og OLAF om at forhindre forfalskninger i at krydse EU's ydre grænser. Kommissionen ønsker ligeledes at fremsætte et forslag til forordning om administrativt samarbejde mellem samtlige kompetente nationale myndigheder og Kommissionen (OLAF), som fastsat i Kommissionens globale strategi for bekæmpelse af svig af 28. juni 2000.

3. Efter at der gennem årene er blevet udviklet en bred vifte af materielle bestemmelser om intellektuel ejendomsret (herunder patenter, varemærker, design og ophavsret), er Kommissionen nu i gang med at udarbejde et forslag til direktiv, der skal harmonisere håndhævelsen af enhver type intellektuel ejendomsret i EU, og som forventes vedtaget i begyndelsen af 2003. Dette initiativ blev offentliggjort i Kommissionens meddelelse Opfølgning af grønbogen om bekæmpelse af varemærkeforfalskning og piratkopiering i det indre marke af 30. november 2000(1).

Der bør desuden arbejdes for at bevidstgøre og mobilisere alle de involverede i kampen mod disse problemer. Især er det nødvendigt gøre en forebyggende indsats. Dette er grunden til, at Kommissionen har planlagt snarest at behandle dette spørgsmål ved et møde i forummet for forebyggelse af organiseret kriminalitet.

(1) KOM(2000) 789 endelig udg.